**САОПШТЕЊЕ СА 7. РЕДОВНЕ СЕДНИЦЕ СКУПШТИНЕ ДРУШТВA СА ОГРАНИЧЕНОМ ОДГОВОРНОШЋУ „ТРАНСПОРТГАС СРБИЈА“, НОВИ САД**

**Редовна седница Скупштине Друштва** са ограниченом одговорношћу “Транспортгас Србија”, Нови Сад одржана је данас, у понедељак, **19. јуна 2023. године** у седишту Друштва.

Седници су, поред председника Скупштине **Николе Поповића**  и чланова Скупштине **Дарка Јовановића и Далибора Шћекића,** присуствовали и **Зоран Јовчић,** в.д. директора “Транспортгас Србија” д.о.о., Нови Сад са сарадницима.

На седници, којој је председавао председник Скупштине, **Никола Поповић**, Скупштина Друштва, уважавајући законску регулативу, усвојила је **Извештај независног ревизора о извршеној ревизији финансијских извештаја “Транспортгас Србија”д.о.о., Нови Сад за 2022. годину** који обухватају биланс стања на дан 31. децембар 2022. године и одговарајући биланс успеха, извештај о осталом резултату, извештај о токовима готовине, извештај о променама на капиталу за годину завршену на дан 31. децембар 2022. године, као и преглед значајних рачуноводствених политика садржаних у Напоменама уз редовне годишње финансијске извештаје.

**Независни ревизор, који је сходно Закону о ревизији и стандардима ревизије применљивим у Републици Србији, извршио ревизију финансијских извештаја Друштва, без примедби, дао је позитивно мишљење на финансијске извештаје “Транспортгас Србија” д.о.о., Нови Сад за 2022. годину.**

У складу са Законом о рачуноводству и рачуноводственим прописима важећим у Републици Србији, независни ревизор, у свом извештају, дао је мишљење да финансијски извештаји “Транспортгас Србија” д.о.о., Нови Сад за 2022. годину објективно и истинито, по свим материјално значајним аспектима, приказују финансијску позицију Друштва на дан 31. децембра 2022. године, резултате његовог пословања и токове готовине за годину завршену на дан 31. децембар 2022. године.

Након тога, Скупштина Друштва усвојила је финансијске извештаје и Извештај о пословању „Транспортгас Србија“ д.о.о., Нови Сад за 2022. годину, након извршене ревизије независног ревизора.

Уважавајући законом прописан однос према Оснивачу, усвојени финансијски извештаји са Извештајем ревизора биће достављени Влади Републике Србије ради информисања.

На данашњој седници, Скупштина Друштва усвојила је и **Извештај о раду председника и чланова Скупштине „Транспортгас Србија“ д.о.о., Нови Сад за период од 19.11.2021. до 19.06.2023. године**, као и Извештај о реализацији одлука и закључака са седница Скупштине „Транспортгас Србија“ д.о.о., Нови Сад одржаних у периоду од 19.11.2021. до 19.06.2023. године.

**Скупштина**

Нови Сад, 19. јуна 2023. године        **„Транспортгас Србија“ д.о.о., Нови Сад**